text: Ny formandspost til H.P. Geil
  26 januar 2018 kl. 08.53
  Borgmester H.P Geil (V), Haderslev Kommune, er valgt som ny formand for Kommunekontaktudvalget i Region Syddanmark.
  
  Kommunekontaktudvalget (KKR) i Region Syddanmark valgte torsdag nyt formandsskab.
  Vejens borgmester Egon Fræhr, (V),  og Fredericias borgmester Jacob Bjerregaard, (A),  gav dermed stafetten videre til et nyt formandskab, hvor borgmester H.P Geil (V), Haderslev Kommune bliver formand, og borgmester Johannes Lundsfryd Jensen (A), Middelfart Kommune bliver næstformand.
  De to borgmestre udgør formandskabet for KKR Syddanmark de næste fire år.
  KKR Syddanmark er sammensat af de 22 borgmestre og yderligere 21 kommunalbestyrelsesmedlemmer fra de syddanske kommunalbestyrelser. KKR Syddanmark har til formål at fremme og drøfte fælleskommunale interesser særligt inden for sundhed, det specialiserede socialområde og specialundervisning, vækst, erhverv, regional udvikling, beskæftigelse, uddannelse, kollektiv trafik og infrastruktur.
  